विनय कुमार पाण्डेय को भी उपन्यास पढ़ कर निराशा ही हाथ लगी अलबत्ता उन्हें इस बात से कोई शिकायत न हुई कि कथानक एक ही भाग में सम्पूर्ण था । उन्हें कहानी का अधिकतर घटनाक्रम दोहराया गया लगा । बहरहाल कहानी उन्हें अच्छी लगी, ‘65 लाख की डकैती’ के घटना क्रम को आगे बढ़ाना उन्हें उत्सुकता पैदा करने वाला लगा और लगा कि कहानी बहुत अच्छे ढंग से आगे बढाई गई थी (फिर भी निराशा !) । बकौल उन के मुझे घटनाक्रम बदल देना चाहिए था ( ! ) । उन्हें झेंडे का किरदार अच्छा लगा । उन्होंने ये नया, अछूता रहस्योद्घाटन भी किया कि मुंबई की जनता विमल को भाई - गुण्डे बदमाशों वाला भाई - मानती है और उस से डरती है, और मुंबई आज विमल के खिलाफ है । उन्हें विमल के साथ एक बड़ा हादसा घटित होने का इंतजार भी है जिस में उसकी बीवी, बच्चा, इरफान शोहाब वगैरह सब खत्म हो जायें (पाकिस्तान का हमला हो जाये !) । जमा पहले ये मुबारक राय दी कि बीवी बच्चा ख़त्म हो जायें, फिर कहा कि वो गृहस्थ की तरह जिन्दगी जीने लगे । जाहिर है पाण्डेय साहब ‘गृहस्थ’ का मतलब नहीं समझते ।